His Way

"His Way" ("הדרך שלו") הוא הפרק ה-144 של סדרת הטלוויזיה "מסע בין כוכבים: חלל עמוק 9", והפרק ה-20 של העונה השישית. הוא שודר במקור ב-20 באפריל 1998, וקיבל ציון מדד נילסן של 4.3 נקודות, המקביל לכ-4.2 מיליון צופים. הסדרה מתרחשת במאה ה-24, ועוקבת אחר הרפתקאותיהם של צוות תחנת החלל "חלל עמוק 9" הנמצאת בקרבת כוכב הלכת באג'ור. פרק זה מציג בצורה רחבה את טכנולוגיית ההולוסוויטה, שהיא מעין הולודק. ההולוסוויטה משתמשת בהולגרמות ובשדות כוח על מנת ליצור סביבות ודמויות מדומות המשמשות למחקר ומדע כמו גם להנאה ושעשוע. הפרק מציג לראשונה את הדמות של ויק פונטיין (ג'יימס דארן): זמר טרקלין הולוגרפי המופיע בבר-מסעדה הנקראת על שמו, כחלק מתוכנית הולוסוייטה שייבא דוקטור ג'וליאן באשיר לתחנה. הפרק עוקב אחר התפתחות הקשר בין אודו לבין מייג'ור קירה נריס, סגנית מפקד התחנה. קירה היא מושא אהבתו של אודו במשך הרבה זמן, אך הוא אינו מנסה לקדם את היחסים איתה מצדו. את הפרק ביים אלן קרוקר, שאמר שזה ה"פנינה" של הפרקים שביים בסדרה. צוות תחנת החלל "חלל עמוק 9" נהנה מתוכנית הולוסוויטה חדשה הכוללת זמר בשם ויק פונטיין, המופיע בבר-מסעדה הנקרא על שמו בסביבה המדמה את הסטריפ בלאס וגאס של שנות ה-60. ויק הוא הוא דמות הולוגרפית מיוחדת בכך שהיא מודעת לקיומה כהולוגרמה. בפגישתם הראשונה של הצוות ושל ויק, ויק מציג תובנות חדות לגבי מערכות היחסים של אנשי הצוות. בהגיעו למערכת היחסים בין אודו לבין קירה הוא רוצה לציין דבר מה אך עוצר בעד עצמו. קירה נוסעת לכוכב הלכת באג'ור על מנת להיפגש עם בן זוגה לשעבר וראש הממשלה הבאג'ורני - שקאר אדון. בזמן זה אודו המסוקרן הולך להיפגש עם ויק על מנת לשמוע ממנו כיצד הוא איבחן את מערכת היחסים ביניהם. ויק מבחין שאודו מאוהב בבירור בקירה אך מפחד לרדוף אחריה, בעוד שקירה מחבבת את אודו אך מחשיבה אותו רק כחבר. ויק טוען שהמכשול הגדול ביותר של אודו הוא האישיות הפרטית והסגורה שלו, והוא מציע לו להנות קצת על מנת להשתחרר. ויק מזמין את אודו לנגן בפסנתר במהלך אחת מהופעותיו, ולאחר מכן הוא מסדר לשניהם דייט זוגי עם זוג נשים הולוגרפיות. אודו מתחיל להירגע ולהשתחרר יותר בחייו האישיים, דבר הניכר כאשר הוא מתחיל לשיר חלק מהשירים של ויק כאשר הוא בפגישת עבודה עם קפטן סיסקו. מאוחר יותר, ויק מארגן לאודו מפגש עם "לולה", זמרת הולוגרפית הדומה במראהּ לקירה, אך אודו לא מרוצה מכך שהיא אינה דומה באישיותה לקירה, ומציין שהוא מצליח לשוחח איתה רק כי כך היא תוכנתה. ויק, הנחוש לקדם את העניינים, מזמין את קירה לארוחת ערב בתוכנית שלו, כביכול בשמו של אודו - ובו בזמן מזמין את אודו להיפגש עם גרסה משופרת של לולה, שאישיותהּ דומה מאוד לזו של קירה. אודו וקירה נפגשים לפגישה רומנטית ורוקדים יחד, אבל כאשר אודו מגלה כי הדמות איתה נפגש היא קירה האמיתית, ולא לולה, הוא עוזב את המקום עצוב, כועס ומובך. למחרת קירה מתעמתת עם אודו, ומתעקשת שהם צריכים לדון על מה שקרה בארוחת הערב, "בכל מקום מלבד הולוסוויטה". אודו תוהה אם שאקר לא יתנגד לכך, שכן הוא מאמין כי קירה עדיין בקשר רומנטי איתו, אבל קירה אומרת לו שהנסיעה שלה הייתה מקצועית בלבד, ושהיא לא בקשר רומנטי עם אף אחד. אודו שואל בציניות אם לאחר ארוחת הערב היא תרצה לרקוד איתו ואם לאחר מכן הם יתנשקו, וקירה עונה כי זה ייתכן. אודו אומר: "ובכן, אז מי צריך ארוחת ערב? למה שלא אגמור עם זה ואנשק אותך עכשיו?" וקירה עונה: "באמת, למה שלא?". אודו תופס אותה והם מתנשקים לעיניי כל האנשים בטיילת התחנה. מאוחר יותר, אודו עוצר ליד ההולוסוויטה כדי להודות לוויק על עזרתו. המפיק בפועל אירה סטיבן בהר התכוון מאז העונה הרביעית של הסדרה להציג דמות של זמר שיתן עצות רומנטיות לדמויות הראשיות. התפקיד הוצע לפרנק סינטרה ג'וניור ולסטיב לורנס לסצנות שתוכננו בעונות הרביעית והחמישית, אך הם סירבו. בעונה השישית, בהר החליט שצריך ליצור פרק שלם שיעסוק בנושא, דבר שהביא להפקה של פרק זה. מספר שירי ג'אז קלאסיים מבוצעים בתוכנית של ויק בפרק זה, כולל "You're Nobody Till Somebody Loves You", "Come Fly With Me", "Fever" ו-"I've Got You Under My Skin". את השיר "Fever" שרה נאנה ויזיטור בתור הדמות ההולוגרפית "לולה". ויזיטור בחרה את השיר וביצעה אותו בחיקוי לסגנון של דוריס דיוק. בנוסף, אודו וקפטן סיסקו שרים בית מהשיר "They Can't Take That Away from Me". זאק הנדלן, שסקר את הפרק ב-2014 עבור מגזין The A.V. Club, שיבח את ההופעות של צוות השחקנים, במיוחד את נאנה ויזיטור בתור קירה, וחשב שהפרק "מקסים ומתוק" אם כי שטחי, וסבר כי סיפור הרומנטיקה "מאולץ" בכך שהוא מתמקד רק ברגשות של אודו ולא ברגשות של קירה. עבור אתר Tor.com, המבקר קית' דקאנדידו נתן לפרק דירוג של 6 מתוך 10. הוא כתב שהוא נהנה מהפרק אף על פי שלא אהב אינטלקטואלית הן את דמותו של ויק פונטיין והן את הרומן של אודו וקירה. בשנת 2016, עיתון ההוליווד ריפורטר דירג את פרק זה במקום ה-93 הטוב ביותר בכל "מסע בין כוכבים". בשנת 2019, מגזין CBR דירג את פרק זה במקום ה-20 הטוב ביותר בנושא הולודקים בכל פרקי הזיכיון של "מסע בין כוכבים" עד לאותה תקופה. בשנת 2018, מגזין SyFy המליץ על פרק זה עבור מדריך הצפייה המקוצר שלו המתמקד בקירה, ובשנת 2019, אתר Tor.com ציין פרק זה כפרק "חיוני" להכרת דמותו של אודו, ותיאר אותו כפרק הטוב ביותר הכולל את מערכת היחסים של אודו וקירה. His Way, במסד הנתונים הקולנועיים IMDb (באנגלית) His Way, באתר Rotten Tomatoes (באנגלית) "Star Trek: Deep Space Nine Syndication Package Season 6". synbible.cbstvd.com (באנגלית אמריקאית). נבדק ב-2021-02-24. "WebTrek - Star Trek: Deep Space Nine * SEASON 6 NIELSEN RATINGS". users.telenet.be. "'Star Trek': 100 Greatest Episodes". The Hollywood Reporter (באנגלית). 2016-09-08. נבדק ב-2021-04-24. Erdmann, Terry J.; Block, Paula M. (2000). Star Trek: Deep Space Nine Companion. New York: Pocket Books. pp. 562–3. ISBN 9780671501068. DeCandido, Keith R.A. (21 באוקטובר 2014). "Star Trek: Deep Space Nine Rewatch: "His Way"". Tor.com. נבדק ב-17 באפריל 2022. {{cite web}}: (עזרה) Handlen, Zack (9 בינואר 2014). "Star Trek: Deep Space Nine: "His Way"/"The Reckoning"". The A.V. Club. נבדק ב-17 באפריל 2022. {{cite web}}: (עזרה) "Star Trek: Ranking the 20 Best Holodeck Episodes". CBR (באנגלית אמריקאית). 2019-01-04. נבדק ב-2019-06-11. Krishna, Swapna (2018-01-16). "A binge-watching guide to Star Trek: Deep Space Nine's Kira Nerys". SYFY WIRE (באנגלית). נבדק ב-2020-01-09. Britt, Ryan (2019-12-09). "Remembering René Auberjonois: 8 Essential Odo Episodes of Deep Space Nine". Tor.com (באנגלית אמריקאית). נבדק ב-2020-01-07.